b'\n_START_ARTICLE_\nTalibald\n_START_PARAGRAPH_\nTalibald (ka Thalibald, Henriku Liivimaa kroonikas T(h)alibaldus, l\xc3\xa4ti T\xc4\x81livaldis, Talibalds; surnud 1215) oli \xc3\xbcks T\xc4\x81lava latgalite vanemaid 13. sajandi alguses._NEWLINE_Talibaldi latgalikeelse nime t\xc3\xa4henduseks on arvatud olevat "kaugeltl\xc3\xb6\xc3\xb6ja" (l\xc3\xa4ti t\xc4\x81lbelz\xc4\x93js, leedu baldyti)._NEWLINE_Henriku Liivimaa kroonika, ainus allikas Talibaldi elu kohta, nimetab teda T\xc4\x81lava maakonna \xc3\xbche osa, Trik\xc4\x81ta linnusepiirkonna ja seal asunud Beverini linnuse vanemana (senior). Seejuures ei olnud ta ainus sealne \xc3\xbclik, kroonikas nimetatakse ka Beverinist (linnusest v\xc3\xb5i linnusepiirkonnast) p\xc3\xa4rit Paiket ja Dotet. Talibald oli Pihkva maksualusena sealt poolt ristitud \xc3\xb5igeusku ja hoolimata hilisemast tihedast koost\xc3\xb6\xc3\xb6st katoliiklastega j\xc3\xa4i ta erinevalt oma poegadest (neid oli v\xc3\xa4hemalt kolm: Waribule, Rameko ja Drivinalde) \xc3\xb5igeusklikuks kuni oma surmani._NEWLINE_1208. aastal k\xc3\xa4is ta koos teiste latgali \xc3\xbclikute, Russini ja Waridote, ning V\xc3\xb5nnu ordumeistri Bertoldiga Ugandis, n\xc3\xb5udes ugalaste poolt neile tehtud \xc3\xbclekohtu heastamist, \xc3\xa4rav\xc3\xb5etud varade tagastamist ja rahuleppe s\xc3\xb5lmimist. Kuna ugalased keeldusid nii vara tagastamisest kui rahu tegemisest, siis otsustasid nad s\xc3\xb5lmida s\xc3\xb5jalise liidu orduvendade ja piiskop Albertiga. Peagi j\xc3\xa4rgneski selle riialaste, ordu, liivlaste ja latgalite esimene s\xc3\xb5jak\xc3\xa4ik Ugandisse. Ugalased koos appi kutsutud sakalastega vastasid sellele Trik\xc4\x81tasse tungimise ja Talibaldi Beverini linnuse r\xc3\xbcndamisega. Edu siiski saavutamata tegid nad ettepaneku rahu s\xc3\xb5lmida, kuid latgalid lubasid seda teha ainult p\xc3\xa4rast varem r\xc3\xb6\xc3\xb6vitud varade tagastamist ja eestlaste ristiusku astumist, mispeale viimased pahastena linnuse alt lahkusid. 1211. aastal piiras linnust taas s\xc3\xb5jaretkel olev ugalaste ja sakalaste v\xc3\xa4gi. P\xc3\xa4rast p\xc3\xa4ev otsa kestnud v\xc3\xb5itlust ja katset linnust p\xc3\xb5lema s\xc3\xbc\xc3\xbcdata piirajad loobusid oma ettev\xc3\xb5tmisest ja p\xc3\xb6\xc3\xb6rdusid r\xc3\xb6\xc3\xb6vsaagiga tagasi._NEWLINE_1213. aastal vangistas Trik\xc4\x81tasse tunginud leedulaste s\xc3\xb5jav\xc3\xa4gi Talibaldi ja tema poja Waribule. Koos Bertoldiga leedulasi j\xc3\xa4litama asunud teine poeg Rameko loobus nende r\xc3\xbcndamisest, kartes, et ta isa selle peale tapetakse. Siiski \xc3\xb5nnestus Talibaldil endal varsti leedulaste k\xc3\xa4est p\xc3\xb5geneda ja koju j\xc3\xb5uda, olles kroonika kohaselt "k\xc3\xbcmme p\xc3\xa4eva leiba s\xc3\xb6\xc3\xb6mata". 1215. aastal vangistati Talibald taas, seekord j\xc3\xa4rjekordsel s\xc3\xb5jaretkel olevate ugalaste ja sakalaste poolt, kes hakkasid teda elusalt p\xc3\xb5letades piinama, et ta oma raha hoiukoha avaldaks. Kui nad teda p\xc3\xa4rast 50 oseringi k\xc3\xa4tten\xc3\xa4itamist edasi p\xc3\xb5letasid, et ta ka oma poegade raha peidupaiga avaldaks, keeldus Talibald sellest, kuni ta l\xc3\xb5puks piinamise k\xc3\xa4igus suri. Uueks Trik\xc4\x81ta valitsejaks sai ilmselt tema poeg Rameko._NEWLINE_Talibaldi elust on J\xc4\x81nis Leji\xc5\x86\xc5\xa1 kirjutanud romaanitriloogia "Pitser punasel vahal", mille esimene raamat ilmus 2007. aastal ka eesti keeles. \xc3\x9che tegelasena on teoses mainitud ka Lembitut.'